4 หุ้นสื่อสารฯ กอดคอกันร่วง หลังราคาประมูล 4G พุ่งเกินคาด
4 หุ้นสื่อสารฯ กอดคอกันร่วง หลังราคาประมูล 4G พุ่งเกินคาด
17 ธ.ค. 2558

ผู้สื่อข่าวรายงานว่า ราคาหุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ปิดตลาดวันนี้ราคาอยู่ที่ 199 บาท ลบ 4 บาท หรือ 1.97% สูงสุดที่ 202 บาท ต่ำสุดที่ 195.50 บาท มูลค่าซื้อขายที่     2.88 พันล้านบาท
บริษัทจัสมิน อินเตอร์เนชั่นแนล จำกัด (มหาชน) หรือ JAS ราคาอยู่ที่ 4.78 บาท ลบ 0.20 บาท หรือ 4.02% สูงสุดที่ 4.96 บาท ต่ำสุดที่ 4.70 บาท มูลค่าซื้อขายที่ 2.19 พันล้านบาท
บริษัท อินทัช โฮลดิ้งส์ จำกัด (มหาชน) หรือ INTUCH ราคาอยู่ที่ 64 บาท ลบ 1 บาท หรือ 1.54% สูงสุดที่ 64.75 บาท ต่ำสุดที่ 61.50 บาท มูลค่าซื้อขายที่ 1.05 พันล้านบาท
บริษัท ทรู คอร์ปอเรชั่น จำกัด (มหาชน) หรือ TRUE ราคาอยู่ที่ 7.35 บาท ลบ 0.25 บาท หรือ 3.29% สูงสุดที่ 7.60 บาท ต่ำสุดที่ 7.35 บาท มูลค่าซื้อขายที่ 937.66 ล้านบาท ขณะที่ดัชนีตลาดหุ้นไทยโดยรวมบวก 0.86%
โดยปัจจัยที่ส่งผลให้ราคาหุ้นปรับตัวลงคาดว่ามาจากการที่ราคาประมูล 900MHz สูงกว่าตลาดคาดมาก ล่าสุดราคาประมูลคลื่น 900 MHz วันที่ 3 รอบ 131 เคาะใบแรก 54,402 ลบ. ใบสอง 56,656 ลบ.
 
ด้าน บล.ฟินันเซีย ไซรัส ระบุในบทวิเคราะห์ฯว่า กลุ่ม ICT จะกดตลาดวันนี้เพราะราคาประมูล 900MHz สูงกว่าตลาดคาดมาก ล่าสุดเมื่อ 6.00น. เป็นการประมูลรอบที่ 108 ราคาใบอนุญาตที่ 1 ผู้ยื่น 1 ราย 47,640 ล้านบาท ใบอนุญาตที่ 2 มีผู้ยื่น 1 ราย 49,250 ล้านบาท ยอดรวม 96,890 ล้านบาท สูงกว่ามูลค่าคลื่นกว่า 300% และสูงเกินคาดการณ์ของตลาดไปมากโดยผู้ประมูลยังอยู่ครบทั้ง 4 ราย จึงคาดว่าจะเห็นแรงขายหุ้นทั้ง 4 ตัวออกมารุนแรงต่อเนื่องในวันนี้
โดยประเมินว่าทุกๆ 5 พันล้านบาทที่เพิ่มขึ้นจาก 3.5 หมื่นล้านบาท จะกระทบกำไรของ ADVANC จำนวน 0.8% กระทบมูลค่าหุ้น 4 บาทจากราคาเป้าหมาย 270 บาท (เป้าหมายที่ราคาประมูลล่าสุดเหลือ 258 บาท) และกระทบกำไรของ DTAC จำนวน 7% กระทบมูลค่าหุ้น 2-3 บาทจากราคาเป้าหมาย 50 บาท (เป้าหมายล่าสุดเหลือ 43-44 บาท) ส่วน TRUE จะขาดทุนต่ออีกปี ราคาเป้าหมายที่ราคาประมูลล่าสุดจะเหลือ 8.50-9 บาท จาก 10 บาท และมีความเป็นไปได้ที่จะเพิ่มทุนใน 3 ปีข้างหน้า